Papersnake/gushiwen huggingface dataset:
夜坐示子遹兼示元敏
陆游（宋代）

微霰不成雪，大风俄散云。
孤灯翳还吐，断雁远犹闻。
冉冉新春动，遥遥清夜分。
儿孙未须睡，吾与汝论文。
郡城晚望
吴潜（宋代）

秋老逢天晚，孤城倚碧空。
升沈当此际，怅望与谁同。
远树没归鸟，寒莎泣候虫。
所怀无晤处，弹指向西风。
偈五首 其五
释觉阿上人（宋代）

竖拳下喝少卖弄，说是说非入泥水。截断千差休指注，一声归笛啰啰哩。
归云三首
杨万里（宋代）

三足鸦儿出海东，飞光一朵染天红。
只销半点皈云动，立地蒙蒙暗太空。
近世爱国志士歌 其八
黄遵宪（清代）

丈夫四方志，胡乃死槛车？倘遂七生愿，祝君生支那。
望庐山二首 其二
郭祥正（宋代）

三十年前湓浦尉，五千里外解符归。庐山相见应相笑，为借云泉一濯衣。
白发辞寄答陈时父
吴莱（元代）

昔予头燥发未茁，今我头枯发先折。童心尚在颜貌改，满鬓苍华点霜雪。

朝来抱镜看未真，镜里相逢类两人。东都贫孟叹孤剑，西邸老康悲故茵。

乌髭每怕不得素，素栉何庸问衰暮。枫林叶底变风烟，药草茎边虚雨露。

自非神仙刘阮俦，世间容有几春秋。情知鹳鹤长朱顶，得见鸳鸯会白头。
乙卯人日酬樊月藏孝廉并寄大愿文学
释函是（明代）

匡庐归棹逢人日，是处宗雷在眼中。莲漏久虚潮上月，蓬门重眼雁回风。

四方戎马留村寺，十载家山倚竹筇。存没未应停笑语，喜君兄弟信能通。
望江南
黄公绍（宋代）

思晴好，我欲问花神。刚道社公瞋旧水，一回旧也一回新。不是两般春。
送姚先生归宜山三首
陈师道（宋代）

老逢熙运乞前官，病遇先生得内丹。
一饱有期吾事了，千年不死後人看。
正之复次前韵作四篇见示是日适登城楼以望江山且阅捷报因赋六章以报之 其二
李纲（宋代）

黠虏狂谋犯泗滨，胁从太半是吾人。且将戈戟歼蛇豕，会把衣裳易介鳞。

河洛至今思帝德，云龙行见会王春。汉官仪物都如旧，混一车书万国宾。
步虚
陆游（宋代）

瀛海日月渊，蓬壼仙圣宅。
驾鹤一时游，海面日夜窄。
人生蜉蝣耳，一哄瓦瓮中。
天地广如许，谁能发其蒙？丹书千卷藏一尘，子能求之勿从人。
晴窗趺坐春满腹，昆仑待得丹芝熟。
江湖堂
陈师道（宋代）

莫爱西湖好，涓涓去不回。
无情是江水，犹解及时来。
致爽轩
刘焞（宋代）

团团竹色绕郊居，勾引清风百亩余。
忆昔敲门苏内翰，而今下马范中书。
张庭实得石名小括苍
苏过（宋代）

蓬莱异石出珠宫，远涧幽龛定几重。玉井分明太华顶，洞天疑是括苍峰。

穿云细路屏间见，落谷幽泉砚可供。谁遣飞来在几案，伴君文史老三冬。
答司马承祯上剑镜
李隆基（唐代）

宝照含天地，神剑合阴阳。日月丽光景，星斗裁文章。

写鉴表容质，佩服为身防。从兹一赏玩，永德保龄长。
窗下绣（一落索）
贺铸（宋代）

初见碧纱窗下绣。寸波频溜。错将黄晕压檀花，翠袖掩、纤纤手。

金缕一双红豆。情通色授。不应学舞爱垂杨，甚长为、春风瘦。
插瓶花有感
蔡桓（清代）

折枝皆可添瓶供，贵贱看来有小差。一夜繁英都落尽，紫薇不及马蓝花。
赠行在李主人二字
姚勉（宋代）

李家自古两诗仙，太白长吉相后先。
蟠螭屈曲作妙语，到今气焰干云天。
君家家里二奇子，眼如明珠头玉峙。
长成学取二仙人，要使诗人常姓李。
梅花集句 其一八○
李龏（金朝）

碧落风烟外，正朝发早梅。散空香郁郁，应为剪刀催。
十忆偈
释清远（宋代）

忆著伊余后，呵呵笑未休。何人知此意，有语不堪酬。
秋戍
邵岷（清代）

寒信回穷漠，悬军尚朔方。残旗孤垒月，哀角五更霜。

榆叶飘金甲，边风裂箭疮。黄花犹未解，七尺委沙场。
十月中浣酒熟客至分韵得菊字
方回（元代）

乱离脱此生，真复类残菊。
严霜百草死，愧我一影独。
乡邻豪夺儿，岂不金满屋。
或乃盗贼起，全家被屠戮。
贾祸由稔恶，寡悔胜干禄。
聊保两鬓白，时倒一樽绿。
客有可人至，酒适今朝熟。
隔墙马蹄响，呵殿盛驺仆。
天边本无物，眼若送鸿鹄。
偈颂三十首 其二十五
释印肃（宋代）

颠倒梦想忽然破，直入孤峰常独坐。不曾相见与相亲，祇么巍巍迎达磨。

东西露柱满添汤，南北石头快推磨。到与不到俱吃茶，万里清风同唱和。

快活快活也大哥，达磨达磨真老婆。多时寻觅觅不见，却来草里念摩诃。

几年相伴急走过，新罗低头觅不见，举首又蹉过。

今日无知知，不是强扬播。若有知知者，未免番成祸。

四七二三不立形，历劫三祇祇这个。从古迄今食不餐，肚胀气均常不饿。

伤嗟捉月夜猿痴，往复疲劳多退堕。不知古佛只传心，除了此心无别可。

师子子，不消多，直下无心唱哩啰。拈却眼来作鼻孔，呵呵大笑探禅河。

无量劫来风泡子，至今汩没和巴歌。稽首宝积佛，敬礼阿弥陀。

普庵此来无个事，大家相劝演若多。元来不识头依旧，何须苦苦更波波。
万物吟
邵雍（宋代）

万物备于身，乾坤不负人。
时光嗟荏苒，事体落因循。
既感青春老，还惊白发新。
胸中若无有，未免作矣尘。
次韵蔡资政答朱寺丞惠千叶桃花菊
苏颂（宋代）

分得浓华质，依然苦薏香。
繁红如上苑，密蕊胜南阳。
不用寻根叶，须留过雪霜。
殷勤送东阁，聊荐百年觞。
双路
施枢（宋代）

王命驱驰不敢轻，文书要覈去来情。
青山步步生幽意，碧涧悠悠趁远程。
春浅禽声犹自小，泥酥马迹正宜晴。
地名见说名双路，便舍崎岖就坦平。
华顶茅蓬遇女真静如自言百二十岁矣
辛丝（清代）

华顶访茅蓬，铢衣飏晚风。烟霞浮磬外，日月贮壶中。

药采村姬碧，花簪酒姥红。玉颜忘甲子，应是李腾空。
叙伦五言二十首
刘克庄（宋代）

翁子妻求诀，羞惭婿负薪。
不如辟纑妇，保守灌园人。
寄子受三首 其一
李宪噩（清代）

纷喧无定赏，寂寞有真性。好古延清芬，媚时得俗病。

胡然性所乐，而求与众竞。试问千世文，得失孰为政？

敛情寄闲旷，逸韵发歌咏。所保在冲襟，余事及酬赠。

促迫斯不容，平生抱孤兴。此道少荣辱，矫欲逃数命。

顾言结素心，永世仰冰镜。
再叠得七首 其三
陆深（明代）

颜如秾李不同车，千古诗人咏德华。凉信预教秋作伴，孤芳无德锦为霞。

梦回岁月梨花院，望断西风白鹭沙。携向玉阑干畔种，青蝇不放点成瑕。
客中思亲八首 其八
江源（明代）

十载功名翰墨林，平时何敢叹英沉。愁云遮断望乡处，愁绝天涯寸草心。
端午夕宿峡江饮同舟诸子
黄砻（明代）

客路怜佳节，鸟飞留篆沙。茅柴扣野店，笑语惊林鸦。

拚醉心犹醒，放歌帽欲斜。莫言蒲馔恶，星斗落孤槎。
漂母祠
祝德麟（清代）

淮水汤汤拂柳丝，韩侯遗迹至今垂。平生未报人恩处，不敢轻过漂母祠。
立秋日上饶郡偶成二首 其一
洪炎（宋代）

承明非厌直，衰疾自投闲。江汉蒸炊内，盘盂嗒哈间。

层冰万里梦，谒帝九重关。愿借抟风翼，追游物外山。
郡中春宴，因赠诸客
白居易（唐代）

仆本儒家子，待诏金马门。尘忝亲近地，孤负圣明恩。

一旦奉优诏，万里牧远人。可怜岛夷帅，自称为使君。

身骑牂牁马，口食涂江鳞。暗澹绯衫故，斓斑白发新。

是时岁二月，玉历布春分。颁条示皇泽，命宴及良辰。

冉冉趋府吏，蚩蚩聚州民。有如蛰虫鸟，亦应天地春。

薰草席铺坐，藤枝酒注樽。中庭无平地，高下随所陈。

蛮鼓声坎坎，巴女舞蹲蹲。使君居上头，掩口语众宾。

勿笑风俗陋，勿欺官府贫。蜂巢与蚁穴，随分有君臣。
次韵因上人晚菊简魏定父
王之道（宋代）

离索自可笑，衰迟谁见怜。
亭亭摇落中，一枝小窗前。
正色有家法，细看清且妍。
浮觞未云晚，松醪吾所便。
览韩渥郑谷诗因呈太素
田锡（宋代）

风骚复古少知音，本色诗人百种心，
顺熟合依元白体，清新堪擬郑韩吟。
搜来健比孤生竹，得处精於百炼金。
唯我与君相唱和，天机自见不劳寻。
和食蕨三首
廖行之（宋代）

不须态掌夸珍膳，安用鸡趺快嗜情。
富有漫山千臂指，何妨採撷日充盈。
田家谣
陈元晋（宋代）

长年饭不足，前裂赤日中。
忍饥不肯懒，辛苦求年丰。
今秋寺一熟，天意亦惮穷。
庶几债可了，或有余粟舂。
团栾共妻子，糠秕一笑同。
焚香答天赐，力作人何功。
君不见前年三百青铜米一斗，又不见去年蕨根掘尽不充口。
妻孥长恐不相守，敢拟如今苏息否。
偈颂一百零二首 其八
释绍昙（宋代）

父不慈，子恶毒。热血相喷，痛拳相𡎺。不共戴天雠，推入阿鼻狱。

此冤此恨与谁论，海月山云亦断魂。
镜听词
陈价夫（明代）

忆昔与君生别离，镜似乐昌初破时。
自嗟桂魄几圆缺，远人尚自愆还期。
辘轳无绳瓶坠井，青灯荧荧照孤影。
含愁抱镜入中厨，呢呢低声自陈请。
漏短不知夜几更，四邻已静无人声。
忧疑未决心转苦，起步明月沿阶行。
倚阑脉脉望河汉，鹦鹉笼中巧相唤。
忽言半月在回廊，始卜郎回在月半。
深深再拜喜不眠，举头看月尚末圆。
回身再问匣中镜，知汝何时飞上天。
次韵楚守孙直言职方见寄
赵抃（宋代）

间关来赣会年丰，十里农桑画障中。雨足山川多秀气，暑消台阁有清风。

人惊地远还同近，谁道江西不似东。琴酒从容随分乐，敢将身计事匆匆。
陈平山鹊噪诗以此答之 其二
杨继盛（明代）

好音惟恐隔深树，一听恶声共弹罗。啼鸟亦知随世变，鸦鸣何少鹊何多。
诗一首
孙何（宋代）

张乐鱼龙侵岸听，赋诗贾客倚船看。
他年得第彤庭直，拜疏终求鄂渚官。
悼潘权仲
郑刚中（宋代）

一生丘壑赋幽闲，雅躅飘萧未易攀。
时纵高谈尘俗外，颇传佳句里闾间。
身名昔已无亏阙，世路今方足险难。
公独高培一阡土，想应地恨入桐山。
寒食歌
张耒（宋代）

东风芳草长，寒食春茫茫。人家掩门去，鸡犬自相将。

原头簇簇柳与花，行人往来长叹嗟。旧坟新冢累累是，裂钱浇酒何人家。

桑上鸣鸠唤山雨，雨脚萧萧山日暮。归来门巷正春寒，花底残红落无数。

北里悲啼夜未休，清弦脆管起南楼。古今歌笑何时尽，芳草白杨春复秋。

去年巧笑鞦韆女，今年嫁作东家妇。綵绳画柱似当年，只有朱颜不如故。

百人学仙无一成，麻姑不见但闻名。万斛春醪须痛饮，江边渔父笑人醒。
题画为友人作 其二
汪中（清代）

旧恨阳台已断肠，舞衣歌版对空床。小蛮去后朝云老，春雨青镫夜正长。
呈吕使君二首 其二
方回（元代）

纷纷衮衮笑儒酸，独爱齑盐远绮纨。国手文章无敌手，将坛家绮上诗坛。

海艘荡寇鲸波静，江寺除凶鬼胆寒。才调极高心转小，近时人物此尤难。
纵笔三首 其一
陆游（宋代）

闲经月下白蘋洲，半脱风前紫绮裘。曾值东风谒鸾驾，却因南渡看龙舟。

年光已付瞢腾醉，天宇谁从汗漫游。莫怪又成横笛去，故人期我玉华楼。
月下洗药
钱起（唐代）

汲井向新月，分流入众芳。湿花低桂影，翻叶静泉光。

露下添馀润，蜂惊引暗香。寄言养生客，来此共提筐。
用晦访别为作长句
周紫芝（宋代）

东风吹雪满征鞍，夺我濒湖一笑欢。老病不堪频送客，乱离容易莫求官。

故人知有山公在，游子应怜范叔寒。留得馀年可相见，不须回眼泪阑干。
复次韵
晃冲之（宋代）

出门吾所懒，无客亦可叹。
举世遽如许，孤风良独难。
荒芜蒋诩径，破敝晏婴冠。
兴发看山去，书签记读残。
陈君美许仲和赴省病不能出饯以二绝句
陈造（宋代）

修程快著祖生鞭，胜日同乘李郭船。
自愧不有扶病去，郭南亭上看登仙。
晦日送穷三首 其三
姚合（唐代）

古人皆恨别，此别恨消魂。只是空相送，年年不出门。
上元日驾回登楼二首 其一
张耒（宋代）

紫雾氛霏阊阖开，团团明月上天来。香车百两天街晚，清跸一声仙仗回。

灯隔画帘时闪烁，风穿高幕故徘徊。太平日久多閒暇，簪笏从容侍燕杯。
句
蔡隐丘（唐代）

草径不闻金马诏，松门唯见石人看。
风流子 次李仲舆秋思韵
邵亨贞（元代）

芙蓉秋水绿，河桥畔、驻马落霞明。念苏小昼楼，蠹侵花简，谢娘朱户，香冷银屏。怅犹记浔江留夜客，滕阁醉诗宾。驿上信音，美人迟暮，雁边城郭，霜气凄清。潘郎愁多少，伤情处，无柰两鬓星星。江路晚风，三叠长是愁听。纵彩笔殷勤，近来无准，昼阑缥缈，一向谁凭。何处笛声哀怨，幽梦难成。
春闺
朱无瑕（明代）

春和喧百鸟，寂寞坐春朝。
蝉鬓少新洗，卖花声过桥。
霹雳引
何景明（明代）

石湫黝黝黑云夕，蛟龙夜起随霹雳。盘空殷地出绝壁，骤雨飘霹怒相击。

空中将将下矢石，千戈万马俱辟易。飞鸟堕地委如积，古桧长松尽遭劈。

吁嗟乎阿香深山巨海胡弗往，短蜮脩虺兼魍魉。
送别
贾岛（唐代）

丈夫未得意，行行且低眉。
素琴弹复弹，会有知音知。
送故人之天台
释斯植（宋代）

新绿又成阴，归期直到今。
人行芳草远，犬吠落花深。
野店春寒雨，江城橘树林。
无情名利事，休系一生心。
赠别黄德广赴都
宋沂（元代）

江上相逢浑未久，忽对芳尊倾别酒。君向燕台万里□，我留吴会三春后。

当年曾入承明庐，千官委佩侍金舆。此行剩拟《长杨赋》，何用频封光范书。
仲元女孙
王安石（宋代）

双鬟嬉戏我庭除，争挽新花比绣襦。
亲结香缨知不久，汝翁那更镊髭须。
听雨轩为夏节兄弟作
胡奎（元代）

朝听西窗雨，暮听西窗雨。暮暮复朝朝，弟兄同笑语。

雨声一夜隔天涯，兄在它乡弟在家。千里情牵湘水竹，三年梦绕锦城花。

吁嗟人事何草草，出门不如在家好。在家听雨声在床，出门听雨声在道。

原上不须悲脊令，堂下不须栽紫荆。愿言四海皆兄弟，来向夏家听雨声。
次韵答赵尚书
张继先（宋代）

炎蒸时节别家山，霜雪如今却渐寒。
恨我虚名徒涉世，忆君高语共凭栏。
比因厌客连朝卧，长是援琴终夜弹。
已得明春归去旨，预惊灵鹤整翎翰。
赵平甫幽居八操 其一 筠居操
杨万里（宋代）

公子诛茅，不木不土。此君惠然，聿来胥宇。
清平乐（即席和李参政壁白笑花）
魏了翁（宋代）

蓝田玉种。为我酬清供。香压冰肌犹怕重。更倩留仙群捧。

看花美倩偏工。举花消息方浓。此笑知谁领解，无言独倚东风。
观圃人艺植诗
鲍照（南北朝）

善贾笑蚕渔。
巧宦贱农牧。
远养遍关市。
深利穷海陆。
乘轺实金羁。
当垆信珠服。
居无逸身伎。
安得坐粱肉。
徒承属生幸。
政缓吏平睦。
春畦及耘艺。
秋场早芟筑。
泽阅既繁高。
山营又登熟。
抱锸垄上餐。
结茅野中宿。
空识己尚淳。
宁知俗翻覆。
早行
宋自适（宋代）

西郊云起白漫漫，近树遥峰欲辨难。
山下几多迷路者，人间方梦大槐安。
集贤书院成，送张说上集贤学士，赐宴得珍字
李隆基（唐代）

广学开书院，崇儒引席珍。集贤招衮职，论道命台臣。

礼乐沿今古，文章革旧新。献酬尊俎列，宾主位班陈。

节变云初夏，时移气尚春。所希光史册，千载仰兹晨。
浴罢
苏辙（宋代）

逐客例幽忧，多年不洗沐。
予发栉无垢，身垢要须浴。
颠隮本天运，愤恨当谁复。
茅檐容病躯，稻饭饱枵腹。
形骸但癯瘁，气血尚丰足。
微阳阅九地，浮彩见双目。
枯槁如束薪，坚致比温玉。
长斋虽云净，阅月聊一沃。
石泉澣巾帨，土釜煮桃竹。
南窗日未移，困卧久弥熟。
华严有余帙，默坐心自读。
诸尘忽消尽，法界了无瞩。
恍如仰山翁，欲就沩叟卜。
犹恐堕声闻，大愿勤自督。
八月二十五日夜偶阅地图至西川崇庆州因忆子启王太守感赋一首
刘崧（元代）

我有故人在崇庆，忽看图志忆当年。北来已近三秋别，西上宁回万里船。

峡口猿啼山月上，关头雁度野烟悬。如今纵有千钟酒，谈笑何因醉此筵。
福国太夫人陈氏挽诗
叶适（宋代）

曾经天语赞华簪，应是忠多报独深。
寂寂孤鸾羞鉴影，辉辉双凤失梧阴。
冲心自与家规竞，空性都无世网侵。
闻说埋铭亲付祝，照碑斜日下寒林。
瓜洲
丁耀亢（清代）

水外苍烟一鹭明，长天雨歇半江晴。双舟对过如梭急，爱听船娘转舵声。
宝训堂
全室宗泐（明代）

圣君体皇极，建国封亲王。
全蜀形势地，西南控戎羌。
剑阁天下形，象马称瞿唐。
保障千万祀，崇德乃安康。
昭鉴有严训，宝之靡或忘。
服御既有节，出入亦有常。
上承宗庙重，下垂胤祚长。
开门看天宇，白日行穹苍。
中宵卷帘坐，仰视北斗光。
羹墙契王意，一饭在斯堂。
献荥阳公诗五十韵
元稹（唐代）

郑驿骑翩翩，丘门子弟贤。文翁开学日，正礼骋途年。

骏骨黄金开，英髦绛帐延。趋风皆蹀足，侍坐各差肩。

解榻招徐稚，登楼引仲宣。凤攒题字扇，鱼落讲经筵。

盛气河包济，贞姿岳柱天。皋夔当五百，邹鲁重三千。

科斗翻腾取，关雎教授先。篆垂朝露滴，诗缀夜珠联。

逸礼多心匠，焚书旧口传。陈遵修尺牍，阮瑀让飞笺。

中的颜初启，抽毫踵未旋。森罗万木合，属对百花全。

词海跳波涌，文星拂坐悬。戴冯遥避席，祖逖后施鞭。

西蜀凌云赋，东阳咏月篇。劲芟鳌足断，精贯虱心穿。

浩汗神弥王，鹞飏兴欲仙。冰壶通皓雪，绮树眇晴烟。

驱驾雷霆走，铺陈锦绣鲜。清机登穾奥，流韵溢山川。

墨客膺潜服，谈宾膝误前。张鳞定摧败，折角反矜怜。

句句推琼玉，声声播管弦。纤新撩造化，澒洞斡陶甄。

卫磬琤鍧极，齐竽僭滥偏。空虚惭炙輠，点窜许怀铅。

惫色秋来草，哀吟雨后蝉。自伤魂惨沮，何暇思幽玄。

喜到樽罍侧，愁亲几案边。菁华知竭矣，肺腑尚求旃。

抵滞浑成醉，徘徊转慕膻。老叹才渐少，闲苦病相煎。

瓦砾难追琢，刍荛分弃捐。漫劳成恳恳，那得美娟娟。

拙劣仍非速，迂愚且异专。移时停笔砚，挥景乏戈鋋.

仪舌忻犹在，舒帷誓不褰。会将连献楚，深耻谬游燕。

蒲有临书叶，韦充读易编。沙须披见宝，经拟带耕田。

入雾长期闰，持朱本望研。轮辕呈曲直，凿枘取方圆。

呼吸宁徒尔，沾濡岂浪然。过箫资响亮，随水涨沦涟。

惜日看圭短，偷光恨壁坚。勤勤雕朽木，细细导蒙泉。

传癖今应甚，头风昨已痊。丹青公旧物，一为变蚩妍。
书璨相公梅卷
方岳（宋代）

一梢两梢晓滩月，三花五花暮江雪。
春风到手眼生寒，烟水村深有茅蕝。
游碧沼胜居
林杜娘（宋代）

幽谷泉声冷，鸟啼僧定深。
好花业古砌，寒瀑发高岑。
游客陆鸿渐，居人支道林。
欲归青嶂去，临去复沈吟。
无题
释行海（宋代）

欲将心腹问渔翁，可住湘山第几峰。
世远合应披薜荔，道顾何必怨芙蓉。
难教牧笛鸣如凤，谁把渔竿钓得龙。
极目危楼千里思，晓烟藏雨晚烟浓。
缘识
宋太宗（宋代）

花间春鸟语喈喈，道在其中动我怀。
红艳几时长久住，年年依旧看相挨。
腊尽仅得微雪
项安世（宋代）

穷冬一雪系农心，吁佛祈仙望已深。逾月亢晴生暑瘴，连朝霏已作春阴。

夜窗且喜风兼雨，晓瓦才看粉共银。可是江妃悭笑粲，都能无意管呻吟。
谢筠守赵从周寄贡蘖中洲茶
王洋（宋代）

道院文书静，传签报两衙。
笼山疏药圃，祖寺摘春茶。
珍品少为贵，佳名远更夸。
要知清白德，盏面看浮花。
剑池
陈陶（唐代）

秦帝南巡厌火精，苍黄埋剑故丰城。霸图缭戾金龙蛰，

坤道扶摇紫气生。星斗卧来闲窟穴，雌雄飞去变澄泓。

永怀惆怅中宵作，不见春雷发匣声。
挽方通判良翰
林光朝（宋代）

达者渊明自挽歌，新坟数尺奈愁何。
鸡林贾客无从问，收拾篇章有几多。
读陈元龙传
戴炳（宋代）

九州四海沸如汤，问舍求田策最良。豪气到头成底事，未容欺客卧高床。
水调歌头·缥缈青溪畔
刘一止（宋代）

缥缈青溪畔，山翠欲粘天。纵云台上，揽风招月自何年。新旧今逢二妙，人地一时清绝，高并两峰寒。歌发烟霏外，人在去留间。著方床，容老子，醉时眠。一尊相属，高会何意此时圆。况是古今难遇，人月竹花俱妙，曾见句中传。不向今宵醉，忍负四婵娟。
句 其一
俞紫芝（宋代）

莫怪野人经宿住，白蘋露落蟹螯肥。
寄外
丘氏（宋代）

帘裹孤灯觉晓迟，独眠留得宿妆眉。
珊瑚枕上惊残梦，认得萧郎马过时。
易足斋
王寂（金朝）

吾爱吾庐事事幽，此生随分得优游。穷冬夜话蒲团暖，长夏朝眠竹簟秋。

一榻蠹书閒处看，两盂薄粥饱时休。红旗黄纸非吾事，未羡元龙百尺楼。
同梁坚德受戒椒园有述 其三
陈学佺（明代）

细柳连芊绿布茵，方田新犊牧将驯。明明青珏淤泥耀，灼灼红将大火春。

一念直酬宿劫愿，百年休负再来身。凭君指出初生面，拂拭原来是假因。
昙花
范咸（清代）

一茎数蕊尽丛生，粉晕檀心画不成。静态雪花堪比洁，幽香莲叶与同清。

已蠲浓艳消尘劫，应散诸天入梵声。传是西方来小种，净因我亦未忘情。
五原
顾光旭（清代）

霜落五原树，边城朔吹哀。乱泉随地出，孤鸟向人来。

汉节萧关道，唐宗灵武台。山川自莽苍，立马一徘徊。
寄洛下王彝训先辈二首 其二
齐己（唐代）

北极新英主，高科旧少年。风流传贵达，谈笑取荣迁。

洛水秋空底，嵩峰晓翠巅。寻常谁并马，桥上戏成篇。
清逸楼
徐俯（宋代）

冯高览章贡，登楼见吴楚。帆远行尽山，江长流入雾。
国子柳博士兼领太常博士，辄申贺赠
皇甫曾（唐代）

博士本秦官，求才帖职难。临风曲台净，对月碧池寒。

讲学分阴重，斋祠晓漏残。朝衣辨色处，双绶更宜看。
赠杨左司三首
赵蕃（宋代）

有来闻说上封章，造膝言之外敢昌。
但见诏除频宠渥，是知明圣识忠良。
都司万事无不理，一语九州当致康。
况此十年门下士，反从勾漏吊沉湘。
送边将还旧镇
熊直（明代）

易水长城本旧丘，旌旗西上路悠悠。
朝吹出塞羌胡笛，夜坐筹边古戍楼。
饮马直从青海上，射雕还过黑山头。
玉门关外思归老，定远应辞万户侯。
梅花落
张之象（明代）

玉树飞花早，金闺引恨长。
雪明难见影，风急易闻香。
舞处飘罗袖，歌边绕画梁。
岁华憔悴尽，魂梦忆辽阳。
挽蔡祭酒诗二首
曹彦约（宋代）

旧说乘骢老，新来衣绣人。
眷方隆嗣圣，世已厌成均。
景晚迟鵷序，边秋忆虎臣。
家声传庆历，忠惠岂前身。
春宿左省
杜甫（唐代）

花隐掖垣暮，啾啾栖鸟过。
星临万户动，月傍九霄多。
不寝听金钥，因风想玉珂。
明朝有封事，数问夜如何。
送黄子宫之西粤绛帐
张嗣纲（明代）

几日同歌弹短铗，一朝话别倚孤蓬。衣冠南海声名重，裘马西孤闻望隆。

象群春明花菡萏，雁峰云净月玲珑。枝头若买苍梧醉，须赋名山寄剡中。
正德中朝士上长沙相公诗（或云长沙见此诗，
佚名（明代）

才名少与斗山齐，三考中书日已西。
回首湘江春草绿，鹧鸪啼罢子规啼。
题病僧寮
郑遨（唐代）

佛前香印废晨烧，金锡当门照寂寥。

童子不知师病困，报风吹折好芭蕉。
游春黄胖
俞朝士（宋代）

两脚捎空欲弄春，一头上又安人。
不知终入儿童手，筋骨翻为陌上尘。
晓泊兰溪
杨万里（宋代）

金华山高九天半，夜雪装成珠玉案。
兰溪水清千顷强，朔风冻玉琉璃釭。
日光雪光两相射，病眼看来忘南北。
恨身不如波上鸥，脚指为楫身为舟。
恨身不如沙上鴈，芦花玉家梅玉伴。
折绵冰酒未是寒，晓寒真欲冰我肝。
急闭篛篷拥炉去，竹叶梨花十分注。
双照八咏 其二 南圃寻僧
成鹫（清代）

住山人访住山翁，相见生涯别也同。冷淡门庭煨芋火，炎凉世界卖松风。
魏鼓吹曲十二曲 其一 楚
佚名（魏晋）

楚之平，义兵征。神武奋，金鼓鸣。迈武德，扬洪名。汉室微，社稷倾。

皇道失，桓与灵。阉宦炽，群雄争。边韩起，乱金城。中国扰，无纪经。

赫武皇，起旗旌。麾天下，天下平。济九州，九州宁。创武功，武功成。

越五帝，邈三王。兴礼乐，定纪纲。普日月，齐辉光。
春
佚名（宋代）

伶伦窥管夜飞灰，万紫干红暗剪裁。
微雨绩天烟织雪，寒风簸水月筛梅。
寿鸠索妇花前笑，鳏燕呼雏柳外哀。
春草无边茶末荚，社前犹欠一声雷。
东坡先生挽词 其九
释道潜（宋代）

德政从来主意宽，奋髯时怒岂容奸。傥逢大事能谈笑，未必风流劣谢安。
贾客乐
张羽（明代）

长年何曾在乡国，心性由来好为客。
只将生事寄江湖，利市何愁远行役。
烧钱酾酒晓祈风，逐侣悠悠西复东。
浮家泛宅无牵挂，姓名不系官籍中。
嵯峨大舶夹双橹，大妇能歌小妇舞。
旗亭美酒日日沽，不识人间离别苦。
长江两岸娼楼多，千门万户恣经过。
人生何如贾客乐，除却风波奈若何。
送王盐官寿龄之江南
姚元之（清代）

想君吴会去，落叶过江初。白雁迎朝雨，风枫照夜渔。

官间身似客，俸少食多鱼。淮海通津淀，知应有尺书。
小盆新种水芝方有生意
林希逸（宋代）

买石殷勤种水芝，主人欲速讶渠迟。朝来喜见芽如粟，点点青青上下枝。
挽刘茂实和州
陈傅良（宋代）

欲课民庸元道州，欲评人品马少游。
居无一事可切齿，荐有三公方掉头。
送公历阳令我愁，目断宾雁书沈浮。
识与不识涕泪流，人世安用须封侯。
初入丹霞
释今鸷（明代）

奇峰列嶂渡江来，曲涧流花古未开。才听松声连梵呗，忽看云气隐楼台。

三关直上双行壁，四水初逢一渡杯。过得石梁怀抱尽，此身真不到尘埃。
墨荔枝
释居简（宋代）

尘蜕冰肤玉透肌，皱絺洴墨剪裳衣。芳鲜甘与缁云老，不与轻红转眼稀。
闲居书事
释智圆（宋代）

淡然忘外事，林下自怡情。
室冷秋苔色，轩闲夜月明。
眠云惭道薄，铒药觉身轻。
拟学鸱夷子，时时变姓名。
泛南湖 其二
黄裳（宋代）

雨过圆荷万点星，云开银汉眼前明。难逢此景休归去，更待天西片月生。
过九江望见庐山立雪一峰和全父弟韵
阳枋（宋代）

阻风桑落洲，悠然见庐山。白雪满莲峰，皓矗九霄间。

新晴破积阴，天宇豁开颜。玩图仰斯人，怀古涕潸潸。

准拟进扁舟，蹑屐登螺鬟。饱谙风月归，庶几无虚还。
柬乙翁上人 其一
韩淲（宋代）

草树随时长，城春雨易蒸。閒人来入市，官舍却逢僧。

觌面非竿木，何心是葛藤。吃茶看洗钵，忘却老昏瞢。
梅僊坞花泾观桃李
陆游（宋代）

妖妍天遣占年华，叹息人间有许花！十里织成无罅锦，半天留得未残霞。
欲题直恐无才称，不见何由信客夸？醉後又惊春事晚，湖堤烟柳已藏鸦。
奉简汤子和
晁公溯（宋代）

卫尉女公子，始生在开封。
君来谒卫尉，见之文褓中。
却后十五载，我乃卧厢东。
与君初会面，修髯郁垂胸。
席间致大{豆斗}，一举酒辄空。
相看每叹息，豪气如元龙。
今年凌云下，访我采苹宫。
老妻发亦白，岁月犹转蓬。
人生能几何，羡此江无穷。
家有百壶泉，色作真珠红。
饮尽方可归，庐山正春风。
满庭芳·茶
黄庭坚（宋代）

北苑春风，方圭圆璧，万里名动京关。碎身粉骨，功合上凌烟。尊俎风流战胜，降春睡、开拓愁边。纤纤捧，研膏浅乳，金缕鹧鸪斑。
相如，虽病渴，一觞一咏，宾有群贤。为扶起灯前，醉玉颓山。搜搅胸中万卷，还倾动、三峡词源。归来晚，文君未寐，相对小窗前。
过涧歇 青铜峡
杨夔生（清代）

孤峭摩天路漫灭。双厓奇特。群峰四旁森列。似矛戟。

出峡奔涛何急。雷辊声轰砉，盲风起，鹘惊飞响磔磔。

洪濛谁试手，手断云根，削成奇骨。终古无人迹。蚀苔藤缠，老树杈枒，苍烟深处，往来惟见猿猱掷。
题明皇优戏图
刘崧（元代）

臂袒红衫侧皂冠，翩跹跌舞乐初攒。笛声一片宫前起，应说秋风蜀道难。
奉和袭美酒中十咏。酒城
陆龟蒙（唐代）

何代驱生灵，筑之为酿地。殊无甲兵守，但有糟浆气。

雉堞屹如狂，女墙低似醉。必若据而争，先登仪狄氏。
水仙庙鼓吹曲四首 其二
周文璞（宋代）

倚碧栌，款铜铺，德星在南乌尾逋。两峰隐天，花深草蕍。

钱唐十逋万户，皆看史君欢娱。虽涉流沙历炎都，入医无闾不如东吴。
齐州送祖二（一作送别）
王维（唐代）

送君南浦泪如丝，君向东州使我悲。

为报故人憔悴尽，如今不似洛阳时。
题紫芝院
白玉蟾（宋代）

武夷山前啸一声，云愁雾惨野猿惊。
闲披破衲藏风月，醉把葫猿禁鬼神。
杖弄银蟾搅天地，夜烹金鼎煮星辰。
睡酣不觉机关路，身是红光火一轮。
小生日因与友人作文字饮醉中走笔 其一
欧阳澈（宋代）

肮脏无聊独倚门，谁怜跨下有王孙。扬镳特辱过黄宪，载酒端王醉子云。

写景锦囊同摘句，摇风玉麈细论文。共欣贱子当生日，戏祝遐龄倒一樽。
送赵侯之任
戴雨耕（宋代）

送君远作羊荆州，送君西上黄鹤楼。
汉晋诸公旧游处，断矶黄叶风雨秋。
只今麾纛□南斗，整暇坐列皆公侯。
江湖浩荡青天流，清风千古吹棹讴。
专城分符得召杜，见此文彩珊瑚钩。
请因谏议思岳阳，遂歌羽人仍丹丘。
杜蘅吹香结衣佩，思与老子同遨游。
拟田园乐
彭汝砺（宋代）

步月溪头置酒，野草不妨醉眠。百岁独多暇日，万家共乐丰年。
游仙词三十三首
王镃（宋代）

月斜天路晓风清，缥缈云开见玉城。
无数小仙参阙罢，相逢只是说长生。
李留后家闻筝坐上作
欧阳修（宋代）

不听哀筝二十年，忽逢纤指弄鸣弦。绵蛮巧啭花间舌，呜咽交流冰下泉。

常谓此声今已绝，问渠从小自谁传。樽前笑我闻弹罢，白发萧然涕泫然。
温峤
徐钧（宋代）

刚肠出仕岂徒然，须信天伦有后先。
可怪绝裾违母事，伤哉遗恨后人传。
和陶渊明二十首
陈造（宋代）

访书酒诰空，扬子浪伤时。
颂德誉大人，刘伶颇费辞。
人生意行耳，暇复商略兹。
用己律世人，一信起千疑。
规规滞所然，在物宁非欺。
我心受风舟，漂然随所之。
画堂春 落花
钱宛鸾（清代）

今宵微雨昨朝风。落尽残红。黄莺啼老绿阴中。摇漾帘栊。

拾翠人遥，洛浦为云，梦散巫峰。将开将谢怨春工。

未解芳容。
花庵独坐
司马光（宋代）

荒园才一亩，意足已为多。
虽不居丘壑，常如隐薜萝。
忘机林鸟下，极目塞鸿过。
为问市朝客，红尘深几何。
惠夫子绍二同年怀章过夔宗英赵若拙联舟西上赋诗二首记吾三人会合之异次韵仍简二同年 其一
王十朋（宋代）

端似唐人会合年，句追籍彻孟韩联。朱幡俱任专城寄，白首叨持帅阃权。

鼎甲岂如天圣榜，宗盟不减德麟贤。客真不恶主人恶，胜己山名自古传。
南柯子（和谢洪丞相送竹妆＿）
赵磻老（宋代）

体质娟娟静，花纹细细装。翠筠初得试新忙。睡起鬓云撩乱、趣初汤。

多病心常捧，新词字带香。管教涂泽到云窗。办下谢君言语、巧如簧。
赠曹大夫三绝
韩维（宋代）

落落明珠骇暗投，知君所得在无求。
直须言下通非句，识取澄潭皎洁秋。
安成令以长桥图来且示王民瞻记喜其有成因短
王洋（宋代）

楚人问晋勇，答曰好以暇。
后人或疑之，针也其税驾。
吾意政之馀，观此得用舍。
晋士傥不然，安能一战霸。
韩君令安成，不待期月化。
始如逆走丸，卒若快啖蔗。
为政行辟人，修梁插飞架。
异时常病涉，举邑佥矜诧。
王子吐琳琅，文章助光价。
缘波凝暮朝，皓月迷清夜。
谁云困后革，不可事耕稼。
聊书以记之，来者可凭藉。
春帖子词·夫人阁十首
宋祁（宋代）

春从何处生，先觉满瑶京。
冰解鱼鳞散，云飞鹤态成。
圜悟和尚赞三首
释宗杲（宋代）

风雷为舌，虚空为口。
应群生机，作师子吼。
眼肖烁破四天下，惊起法身藏北斗。
个是杨岐嫡孙，喝下须弥倒走。
用吕宗卿山亭韵
方岳（宋代）

约住山云倚断栏，云如秋薄与山环。
为山醉矣无山句，山不负予予负山。
送庐陵范会宗入京省兄朝宗
傅若金（元代）

大范留京国，斋居接栋梁。端门通籍晚，望苑曳裾长。

远客逢难弟，诸公比季方。题诗晴望岳，载酒夜浮湘。

万里怀燕市，三年厌楚乡。旅游成独往，兄在慰相望。

马酒宜风土，狐裘耐雪霜。况闻周选举，不废汉贤良。

紫电依龙种，青霄属雁行。故人多在北，应念独南翔。
题梅花 其六
郑真（明代）

孤芳老干雪崖重，六出春涵造化工。千里西湖魂梦杳，紫箫吹断月明中。
春日杂书八首 其五
张耒（宋代）

浮名一蹭蹬，万事付莽卤。惟馀田园心，尚欲学老圃。

空庭春雪田，平地灌膏乳。买花门前翁，栽插粲可数。

种之未浃日，昼夜风卷土。真须学抱瓮，敢信春必雨。

隔墙见藜藿，气欲陵栋宇。彼独谁使之，时来遽如许。
和梅花百咏诗 其六十五 清江梅
王夫之（明代）

沙明难辨几枝生，浪碧微看浅色轻。一疋练飞花样细，还从豆蔻夜熏成。
鹧鸪天·楚女腰肢越女腮
晏几道（宋代）

楚女腰肢越女腮，
粉圆双蕊髻中开。
朱弦曲怨愁春尽，
渌酒杯寒记夜来。
新掷果，旧分钗，
冶游音信隔章台。
花间锦字空频寄，
月底金鞍竟未回。
晚思
李覯（宋代）

一槛东风小箔开，乱山明暗水萦回。
流年渐共春华去，暴热还萦霁色来。
天气浊多人欲睡，地形卑甚物先梅。
因知楚客迷魂处，不是江东不足哀。
送吴门叶元老归浮光
魏了翁（宋代）

龙标之南路穷绝，峨峨群峰倚天胁。
顽云压溪鸢跕翅，很石横空马沟血。
叶君尺箠度崔嵬，朱霞白鹤云端来。
蛮邦自昔少此客，问此胡为乎来哉。
晓窗共话羲文易，千古圣贤心历历。
有时旧羽未全忘，閒倚银河弄诗笔。
银河化作霜霰飞，苍龙移入天之西。
彭城风雨撩客梦，君起谓我吾其归。
牛羊冻卧鸿酸嘶，九州博大君安之。
人生行止各有时，原崇明德慰远思。
岸旁倒树
刘敞（宋代）

沧洲老树生几秋，斡如黑龙根紫虬。
雨水摧激势突兀，夭矫出饮沧江流。
危不见持颠不扶，萧萧生意令人愁。
岂无耕夫与过客，暂时憩尔行则休。
西风八月海水飞，枯槎昔曾凌斗牛。
恐尔漂零未终极，挂帆欲去仍回头。
杂曲歌辞。妾薄命
崔国辅（唐代）

虽入秦帝宫，不上秦帝床。夜夜玉窗里，与他卷罗裳。
韬光寺楼晓望
屈大均（明代）

朝来凭阁望，峰顶大江浮。日出天鸡口，潮飞澥蜃楼。

苍苍会稽树，渺渺富春洲。不见同怀子，相思万壑秋。
望海岭
陶弼（宋代）

望海楼高目力宽，海潮来处是天根。
日边市舶程途远，水外亭台景象昏。
巨鳄出时防患害，大鵰当北各飞翻。
将军有意还铜柱，俯看南溟气欲吞。
将游金陵夜泊震泽
史鉴（明代）

朝饮平湖酒，宵停震泽航。
从兹登远道，犹未出吾疆。
月隐星光烂，花秾露气香。
路人初不识，笑问客何方。
苏幕遮·出五行
高道宽（元代）

出五行，修方外。彼岸芦花，郁郁彤云坠。浩浩风光贪困睡。唤觉从头，点对都交会。雪中月，壶中日。独跨扁舟，虚运松风瑞。妙本将来医尔醉。普劝诸公，休把元初昧。
祝英台读书处
任映垣（清代）

红紫秋花浥露开，读书台畔一徘徊。早逢木叶潇潇下，何处吟魂冉冉来。

粉蝶双飞还似舞，罗裙五色未全灰。壁间剩有相思句，拂藓搜寻那忍回。
隽阳道中
杜荀鹤（唐代）

客路客路何悠悠，蝉声向背槐花愁。
争知百岁不百岁，未合白花今白花。
四五朵山妆雨色，两三行雁帖云秋。
输他江上垂纶者，只在船中老便休。
书江贯道所画扇
吴则礼（宋代）

胸中岂止丘壑，更有洞庭潇湘。
传语东坡居士，后来惟教江郎。
送彭将军云中觐兄
李端（唐代）

闻说苍鹰守，今朝欲下鞲。因令白马将，兼道觅封侯。

略地关山冷，防河雨雪稠。翻弓骋猿臂，承箭惜貂裘。

设伏军谋密，坑降塞邑愁。报恩唯有死，莫使汉家羞。
次韵芸叟燕琼林苑
吕陶（宋代）

御水休论九曲池，宫花争发万年枝。长虹驾浪人间去，大翼乘年海际垂。

均被上恩容燕集，共怜嘉景事游嬉。愿公早献金明赋，纪述吾朝全盛时。
夏中酬于逖毕耀问病见赠
独孤及（唐代）

救物智所昧，学仙愿未从。行藏两乖角，蹭蹬风波中。

薄宦耻降志，卧痾非养蒙。闭关涉两旬，羁思浩无穷。

鸑鷟何处来，双舞下碧空。离别隔云雨，惠然此相逢。

把手贺疾间，举杯欣酒浓。新诗见久要，清论激深衷。

高馆舒夜簟，开门延微风。火云赫嵯峨，日暮千万峰。

遥指故山笑，相看抚号钟。声和由心清，事感知气同。

出处未易料，且歌缓愁容。愿君崇明德，岁暮如青松。
忆秦娥 二月二十三日夜松轩作
毛滂（宋代）

夜夜。夜了花朝也。连忙。指点银瓶索酒尝。

明朝花落知多少。莫把残红扫。愁人。一片花飞减却春。
题史子仁碧沚
吕祖俭（宋代）

中州累石势嵯峩，城外遥峰耸翠螺。
旧说夕阳无限好，此中更得夕阳多。
丁端叔和九日诗至用韵奉谢恤邻之义且申前请
陈傅良（宋代）

不因与国近交欢，冰齿相从发已班。
多见长才无肯綮，岂辞一篑竟为山。
黄金篇
汪灏（宋代）

神龙乘云雨，利泽始及人。壮士有黄金，颜色乃得伸。

郭穴安足慕，结念在所亲。冰雪闭双扉，饥寒扣凌晨。

入座下声气，辞出难重陈。不待言覼缕，已知情苦辛。

安得探床头，持赠无逡巡。一笑送客去，独坐怡心神。
题四皓子期子猷太白四图 其二
杨士奇（明代）

潇洒林下居，清泠膝上琴。高山与流水，千载一知音。
许司谏归来图
李俊民（金朝）

社稷忧深志未舒，陆浑山下赋闲居。几年不复朝鸡梦，一旦翻随垄鹤书。

□□朱游徒折槛，宠踰疏□□悬车。商岩了却和羹事，方信旁求象不虚。
题李县长薿康尊甫济川封翁夫妇双薿
郑国藩（清代）

苍松百尺拔地起，下有灵萱青薿薿。阅尽星霜不记年，人间上薿亦若此。

五福薿富首箕畴，河清易俟愿难酬。况复鸿案齐眉举，皤皤堂上双扶鸠。

君家得天信独厚，七十古稀矧多又。莱綵翩翩祝哽多，喜见宁馨纡墨绶。

墨绶古称令长职，长君两长县政席。服官桑梓昼锦归，驷马高车门庭赫。

回思潮汕光复时，拔戟别立童军旗。十载前尘春婆梦，燕云走遍心自知。

阿翁世代重商业，鹾务兼营起家捷。厚储物力助远游，文子文孙资博涉。

极辉婺焕晓煌煌，五男雁序看称觞。四十二孙同戏綵，人生幸福非寻常。

云笺片片来陆续，闻说咳唾多珠玉。老我愧无黄绢辞，勉起临风一遥祝。
为景山题
家铉翁（宋代）

先天而生者道之初，后天而存者道之寿。
人者知道为可贵，期者与道同其久。
粤从羲黄迄孔孟，大原千古垂不朽。
书以道事万化源，易以明理群经首。
诗三百所蔽思无邪，礼三千主敬内自守。
我性其性天其天，念兹在兹谨所授。
纷华过眼空中云，绮丽堕前苗之莠。
德人澄心制万变，仁寿天爵我固有。
福惟自求命自作，欲净理明鉴无垢。
勿贰以二参以三，环堵中间维道囿。
存之又存悟本元，心与道一逢原在左右。
惟兹皇览揆度辰，临阳浸长泰道亨。
为君大书汤盘九字铭，愿君进德日新又新与岁而俱新。
寄米元章
魏泰（宋代）

绿野风回草偃波，方塘疏雨净倾荷。几年萧寺书红叶，一日山阴换白鹅。

湘浦夕同要月醉，泂湖还忆扣舷歌。缁衣化尽故山去，白发相思一倍多。
观棋
韦骧（宋代）

不卜天时不背山，枯棋遇敌战谈间。藏机闇伏三千楯，侵道雄窥百二关。

群语虽咻难改听，一先偶失若无颜。人心勇善能如此，谁谓渊骞未易攀。
见牵牛花有感
释宝昙（宋代）

篱落牵牛又著花，摘花心在鬓先华。
故园红染姜丝在，安得缄封寄各槎。
赠朱
田锡（宋代）

忆昔长安道，与君初相识。密云满天来，不见南山色。

美酒斗十千，一醉情欢然。胸中云梦泽，眼底高阳客。

狂呼月华人，抚弄云和瑟。挥鞭过渭川，馆第相留连。

朝帘杏花露，暮楼杨柳烟。流辉今六稔，交情益相审。

忽忽披君文，如截机头锦。过本生天涯，散金常破家。

东方上书志，高欲凌丹霞。安能常戚促，雀啄秋田粟。

海路与天遥，鸾皇好相逐。
赠邻里往还
白居易（唐代）

问予何故独安然，免被饥寒婚嫁牵。骨肉都卢无十口，

粮储依约有三年。但能斗薮人间事，便是逍遥地上仙。

唯恐往还相厌贱，南家饮酒北家眠。
夜泊白石忆英目青居士
释今全（明代）

懒任扁舟泊，天涯寄此身。野烟侵薄梦，白石忆同人。

九曲空流水，繁音隔世春。夜深寒欲至，鸣鹤一声频。
携孺子果定居吴兴守望
徐献忠（明代）

湖上云山费扫除，半生心迹始酬予。
兵戈转眼催人老，旅食随年作计疏。
鸿宝竟难参洞箓，阴符只合让农书。
郊坰不作南阳隐，行路人犹说草庐。
寄程子山舍人
王庭圭（宋代）

老泉仙翁骑列星，文采风流属此甥。凤阁初传舍人样，帝城新有能诗声。

青萍出匣蛟兕吼，赤手捕蛇狐兔惊。愿扣洪钟识音响，暮年聊欲听铿鍧。
青衫湿 题便面圆光内卷书美人
李良年（清代）

花边小坐闲妆束，罗袜奈遮藏。远山画了，盈盈秋水，才上缥缃。

更无人处，忍教虚负，鬓影衫香。夜深休睡，空圆如月，不碍红墙。
春秋战国门。叔向
周昙（唐代）

重禄存家不敢言，小臣忧祸亦如然。

明开谏诤能无罪，只此宜为理国先。
同从兄季弟游香山追和东坡端午游诸寺韵
喻良能（宋代）

前车惟伯氏，后乘载阿连。
相携青莲界，共开白社筵。
黄梅雨初青，红榴花正妍，
净境聊莞尔，妙兴真悠然。
偈言溢四方，经卷馀五千。
长廊含清风，古潭摇苍天。
幅巾既萧散，青鞋亦轻便。
登临自晨曦，谈笑穷暮烟。
衡宇开卷坐，僧房借榻眠。
却忆苏州语，喧静两皆禅。
无题 其一
舒岳祥（宋代）

堕马乌云懒画眉，博山宿火翠烟微。绿窗不扫香尘护，暖日青虫化蝶飞。
用廉夫韵如诸友登清微亭
傅察（宋代）

束带缚吏事，发狂中愤兴。
世情多面月，噂沓背恶憎。
缅怀数群子，皎皎莹壶冰。
披云见颜色，洗翠露锋棱。
忘形到坦率，嵩论破炎蒸。
蔼然嘉誉在，顾我独无称。
文场屡交镝，师老畏侵凌。
况复时雨过，缘苗覆千胜。
便当共临眺，此兴那可胜。
孤亭枕席佳，下有寒潭澄。
仰看霞绮散，坐待月华升。
嘲咏纵欢谑，明朝期再登。
偈倾一百三十三首
释法薰（宋代）

坦老勾贼破家，罗山就窠打劫。
勘证将来，未免髑髅敲磕。
集句拟少陵秋兴八首 其三
朱朴（明代）

秋日野亭千橘香，满城风雨近重阳。林深老桂寒无子，水国蒹葭夜有霜。

信宿渔人还汎汎，海天愁思正茫茫。西风白发三千丈，自笑狂夫老更狂。
九日同诸公殊俗之作
马云奇（唐代）

一人歌唱数人啼，拭泪相看意转迷。不见书传青海北，只知魂断陇山西。

登高乍似云霄近，寓目仍惊草树低。菊酒何须频劝酌，自然心醉已如泥。
赠自然表白大师 其三
文彦博（宋代）

常感真公传隐诀，每言凡骨是仙材。他时载挹浮丘袂，直在昆峰十二台。
石门陂留辞从叔谟
贾岛（唐代）

幽鸟飞不远，此行千里间。寒冲陂水雾，醉下菊花山。

有耻长为客，无成又入关。何时临涧柳，吾党共来攀。
客路
刘子翚（宋代）

客路经春雨，淹留未得归。
径泥黄染屦，林雾白侵衣。
直气何由吐，愁心只欲飞。
东风如解事，吹梦落渔矶。
樊文宗复来督学志喜
李梦熊（明代）

夹道皇华列锦茵，转移文运仗词臣。才量玉尺恩逾旧，命拜金词宠自新。

爱日未遑工戏綵，谈风长此懔书绅。一条水署交相庆，两度珊罗擅席珍。
次韵杨光父见赠
晁公溯（宋代）

为善惟不足，务德莫如滋。
古人行此道，名与星斗垂。
是邦秃鬓行，实乃古丑夷。
区区岂云难，长者能折枝。
上寻声光远，下感风俗衰。
老夫强解事，曲学安所施。
不见南海滨，举世谁保持。
吾方那可用，乡党笑脱颐。
但皆指乔木，故园今在兹。
乔木诚茂美，叹息将何为。
咏燕
释智圆（宋代）

来去知时候，堪怜异众禽。
变飞春雨细，对语画堂深。
寄宿雕梁稳，衔泥柳岸阴。
栖身自有处，鹰隼莫相侵。
阴那题化
李樟（明代）

山留初祖意，水向小桥流。柏叶连云起，樵歌带月讴。

散斋来鸟雀，说法聚猿猴。净水霏灵雨，苍生望已酬。
七夕感逝
宋务光（唐代）

生代日何短，徂迁岁欲期。始闻春鸟思，溘见凉云滋。

皎皎河汉匹，三秋会有期。嗟嗟瑟琴偶，一去无还时。

晴壁看遗挂，虚檐想步綦。流芳行处歇，空色梦中疑。

昔有秦嘉赠，今为潘岳诗。百忧人自老，玄发新成丝。
杏花天（豫章重午）
侯置（宋代）

宝钗整鬓双鸾斗。睡未醒、熏风襟袖。彩丝皓腕宜清昼。更艾虎、衫儿新就。

玉杯共饮菖蒲酒。愿耐夏、宜春厮守。榴花故意红添皱。映得人来越瘦。
石人峰
焦翠峰（宋代）

石为肌骨应成假，铁作肝肠未必真。
当日容成丹就处，何当点化作仙人。
闻命金沧留别同官
陈克侯（明代）

下却征鞍解战袍，敢言铜柱有新劳。一生死万过三载，八阵孤臣已二毛。

蛮岭树深旌旗暗，乱泉风急云霜高。明朝匹马朝天去，尽把梅花付法曹。
谢人送水仙
赵蕃（宋代）

珍重江南好事家，老将种莳作生涯。
似怜寂寞书斋里，折赠盈篮栗玉花。
挽王厚斋尚书
牟巘五（宋代）

清要三朝望，文章一世荣。
掌纶夸独直，荷橐青群英。
石室资殚洽，金赖阐所明。
孤臣伤暮景，风雨自鸡鸣。
真珠帘
佚名（宋代）

病酒情怀犹困懒。
岁除日同年冯中允携觞见访因而沉醉病酒三日
王禹偁（宋代）

除夜浑疑便白头，携壶相劝醉方休。
敢辞枕上三朝卧，且免灯前一夕愁。
薄命我甘离凤阁，多才君亦滞龙楼。
相逢不尽杯中物，何以支当寂寞州。
和人春日三首 其二
释德洪（宋代）

暖压催花小雨，晴宜到面和风。莺舌管弦合调，兰芽雪玉分丛。
元日无衣冠入朝，寄皇甫拾遗冉、从弟补阙纾
李嘉祐（唐代）

伏奏随廉使，周行外冗员。白髭空受岁，丹陛不朝天。

秉烛千官去，垂帘一室眠。羡君青琐里，并冕入炉烟。
哭同年陆静逸鼎仪
倪岳（明代）

聊因多病解朝衣，圣主恩深特赐归。屈指方怜经岁别，伤心竟与此生违。

秋风高冢应临海，春雨空堂自落晖。忽见贤郎增哽咽，语阑唯有泪频挥。
归去词
王仲素（宋代）

种松雨濯发，折笋春堕指。
长啸归去来，沧江一天水。
古风其十九
李白（唐代）

西岳莲花山。
迢迢见明星。
素手把芙蓉。
虚步蹑太清。
霓裳曳广带。
飘拂升天行。
邀我登云台。
高揖卫叔卿。
恍恍与之去。
驾鸿凌紫冥。
俯视洛阳川。
茫茫走胡兵。
流血涂野草。
豺狼尽冠缨。
题郑山人郊居
杨夔（唐代）

谷口今逢避世才，入门潇洒绝尘埃。渔舟下钓乘风去，

药酝留宾待月开。数片石从青嶂得，一条泉自白云来。

竹轩相对无言语，尽日南山不欲回。
过小妓英英墓
杨虞卿（唐代）

萧晨骑马出皇都，闻说埋冤在路隅。
别我已为泉下土，思君犹似掌中珠。
四弦品柱声初绝，三尺孤坟草已枯。
兰质蕙心何所在，焉知过者是狂夫。
过陈行之饮
晁公溯（宋代）

陈郎见我江阳城，自起唤妇亲庖烹。
执勤纖手为袒割，始饮一庖和且平。
一庖已尽催进酒，平头奴子皆传声。
几州春色入此盎，陈郎调酒如调羹。
我家东床有孙子，亦得从容陪燕喜。
门前有客不速来，笑说今朝动食指。
陶然胸次吞渭泾，入口岂知醨与醇。
从兹剩致百家酒，更可作意呼真真。
邻女
刘驾（唐代）

君嫌邻女丑，取妇他乡县。料嫁与君人，亦为邻所贱。

菖蒲花可贵，只为人难见。
崇庆牧常君殉节诗二首 其一
张洲（清代）

逆蛮反覆事须臾，报国儒臣勇义俱。激烈杲卿犹噀血，仓皇温序且衔须。

军中杀气寒云杳，塞上悲风夜月孤。昔岭自今芳草色，祗应烟雨碧模糊。
病中宴坐
白居易（唐代）

有酒病不饮，有诗慵不吟。头眩罢垂钩，手痹休援琴。

竟日悄无事，所居闲且深。外安支离体，中养希夷心。

窗户纳秋景，竹木澄夕阴。宴坐小池畔，清风时动襟。
新晴
方岳（宋代）

久雨村仍暝，新晴物自欣。
蝶翎穿户过，禽哢隔溪闻。
野径忙穿屐，山泥尽溅裙。
柳垂春寂寂，花落雪纷纷。
半月风雷雹，四郊烟水云。
画图寒不卷，林壑远难分。
好在鱼虾侣，甘同鸟兽群。
坞深藏曲折，灶冷郁氛氲。
野确多舂药，山庖少膳荤。
瓶储徵士粟，涧煮野人芹。
美可冰甆茹，香惟瓦甑醺。
鹰芽长及寸，猫笋重兼斤。
淡泊谙贫味，熹微策睡勲。
意行随远近，高卧送朝曛。
原隰桑麻沃，衡门卉木薰。
隐居捐世累，处士应星文。
诗忆春池草，书忘秘阁芸。
桐孙涵古色，柏子吐奇芬。
载籍悲千古，枰棋憖两军。
乌藤同寝饭，黄犊了耕耘。
目为蝇头眩，肱缘鹳嘴皲。
一科曾不补，四体正须勤。
陋巷瓢供饮，文穷砚待焚。
刚肠犹木强，皱面自靴纹。
夜帐猿孤愤，山篱犬怒狺。
怪哉空复咄，老矣尚何云。
我亦轻余子，人谁爱此君。
避喧方匿影，走俗枉劳筋。
日月双飞鸟，江湖一聚蚊。
相携聊醉去，酒不到刘坟。
连窝阻风荅陈太府
谢与思（明代）

支离苦作扁舟客，邂逅欣逢五马贤。京洛衣冠违伏枕，沧江杨柳共长天。

歌投郢雪元稀和，草傍春池总是玄。闻道陈蕃偏爱士，可怜风雨榻常悬。
自罗浮至惠州，游西湖泛月放歌
丘逢甲（清代）

上不见罗浮是惠州，下不见罗浮是广州。浮山不喜近城市，群浮日日骖鸾虬。

我从广州来，十日罗浮游。东坡游后有此客，两山风雨为之收。

晴天佳月逢中秋，一醉十日群浮留。翩然径向惠州去，罗浮送我直上东江舟。

舟行江上风飕飕，云中挥手辞罗浮。但见一江自西至，宛宛东合东江流。

两城夹峙江之头，两城交通浮桥由。附城为市市有楼，百货山积民所求。

东城属县西城府，屹然屏蔽广州东路之上游。东坡自言寄家罗浮下，安知白鹤新居寔在东城陬。

我来自在西城住，梌山一院清且幽。又向西城城西唤湖舫，西湖泛月开金瓯。

此湖东坡去后亦寂寞，对月不饮湖之羞。西城今夕为我迟更筹，罗浮之君傥念我，应寄山中浮酒名酥醪，令我痛饮忘却人间愁。

呼月下饮听清讴，我醉欲眠月自去，湖天漠漠云悠悠。
别拟太上皇帝挽歌词六首
范成大（宋代）

舞羽修文后，投歌讲艺时。
天章云汉丽，国典日星垂。
麟绝仲尼笔，猿啼神禹碑。
伤心河洛水，无处问龙龟。
代寿忠王
王柏（宋代）

天眷中兴业，丁年拱庆基。
皇图开一子，宝历出三奇。
象奏前星瑞，光依太极仪。
一卮眉寿祝，敬和益公诗。
浣溪沙 红桥即事
蒋平阶（明代）

柳外高楼一带遮，门前偷下六萌车。玉环双臂绾红纱。

十二阑干闲倚遍，黄莺啼上内人斜。隔江愁听后庭花。
早春病中书事寄鲁望
皮日休（唐代）

眼晕见云母，耳虚闻海涛。惜春狂似蝶，养病躁于猱。

案静方书古，堂空药气高。可怜真宰意，偏解困吾曹。
琵琶
元稹（唐代）

学语胡儿撼玉玲，甘州破里最星星。

使君自恨常多事，不得工夫夜夜听。
方外诗友机空二禅娄诧连峰五月梅深林丛薄中
徐大受（宋代）

九葩一萼鹤翎红，开落梅黄烟雨中。
千叶青莲无路到，不知春在石桥东。
锦浦
郑谷（唐代）

流落夜凄凄，春寒锦浦西。不甘花逐水，可惜雪成泥。

病眼嫌灯近，离肠赖酒迷。凭君嘱鹎鵊，莫向五更啼。
微凉
余靖（宋代）

鲛绡蝉翅薄，湘簟水纹流。
雨送三金伏，风生一叶秋。
檀栾疏影乱，菡萏远香浮。
飞盖宜清夜，天高挂玉钩。
画楼春 夜阑闻雨
商景兰（清代）

城楼吹漏声长。玉炉宝篆生光。乱红落尽暗遗香。

浴后残妆。画槛雕楼花鸟，曲屏远挂潇湘。窗前漫整薄罗裳。

无限凄凉。
舟中夜雨奇周子善
宋褧（元代）

雨暗空江夜寂寥，打篷声似打芭蕉。故人好在纱窗下，高拥银灯对小乔。
次韵葛教授新辟柏桐轩
陈棣（宋代）

柏桐有正性，梁琴岂其天。
丹雘自煇燿，弦徽漫锵然。
深惭社旁栎，政尔终天年。
复愧南城槁，犹知过飞仙。
庙前今安在，爨下亦浪传。
何当生学宫。广文遗新篇。
色映醉吟杜，阴休眠昼边。
端如两高弟，俨立听诵弦。
又如双青衣，对舞风露前。
方依植坛杏，不羡干云楩。
日哦二木间，妙意遗言诠。
霜枝半摧剥，月影相回旋。
后雕岁寒见，始华春意全。
比德君无愧，五柳徒自贤。
厨鸡窜房中张元辅怜而赋诗余不能自已亦为一
曾丰（宋代）

惊栖潜避影，啄怯暗吞声。
似惜千金命，而逃五鼎烹。
肋枯那便齿，皮瘠不宜羹。
肉食非吾事，从今戒杀生。
庾岭
高吉（宋代）

庾公陈迹已悠悠，春到江南天尽头。
依旧冰芬照行客，瘴烟原不犯清流。
康山
鲍皋（清代）

何人能活李空同，此地名高康武功。烟草萋迷三月暮，琵琶偃蹇大江东。

宦官祸实深倾国，朋友交犹见古风。乐府歌鬟争解唱，鸣珂著屐等闲中。
行者了宽等题钱买度牒疏四章
李昴英（宋代）

作佛何曾要裹缠，顶门尚欠世间钱。
舍身者与舍佛者，选佛场中化有缘。
以坡公君如大江日千里我如此水千山底为韵作
赵蕃（宋代）

君行过吾里，舣舟并南山。
王郎两徐子，非必素往还。
水调歌头·万里汉都护
范成大（宋代）

万里汉都护。（下缺）
颂一百则 其四十七
释重显（宋代）

虚堂雨滴声，作者难酬对。若谓曾入流，依前还不会。

会不会，南山北山转滂霈。
望君山
甄龙友（宋代）

大洞黄庭太乙家，君山一叶泛莲花。
南征客认湘灵瑟，北上人疑汉使槎。
尚想飞仙游白鹤，偶於怀袖落青蛇。
玉皇香案真如此，我欲晨奔到广霞。
雪观顾夫人哀诗二首
刘克庄（宋代）

贞烈过男子，当于简册求。
剪鬟众宾款，断臂六臣羞。
防墓铭旌远，泷冈宰树秋。
可怜彤管废，史笔未曾收。
次元德弟示从龙入学
裘万顷（宋代）

生儿虽小莫怜渠，学问工夫在谨初。
今日从师良不恶，他年闭户反成疎。
双亲未老身无事，诸父能文家有书。
好与汝兄俱努力，后生丛里试群居。
赠别叶子启郭祥卿
仇远（元代）

萍水偶相逢，金渊客路中。
帆船明日发，尊酒几时同。
穷达无先后，交游贵始终。
湖堤梅柳外，有约舣疏篷。
出都门赠别梁非馨
黎遂球（明代）

七年辽海信，消息几能真。见面或疑鬼，通名犹畏人。

才穷容易老，病减勿忧贫。勉矣千秋事，毋为达者嗔。
临终颂
释法慈（宋代）

无始劫来不曾生，今日当场又随灭。
又随灭，万里炎天觅点雪。
礼闱阶前春草生
佚名（唐代）

河畔虽同色，南宫淑景先。微开曳履处，常对讲经前。

得地风尘隔，依林雨露偏。已逢霜候改，初寄日华妍。

影与丛兰杂，荣将众卉连。哲人如不薙，生意在芳年。
和韦开州盛山十二首 琵琶台
张籍（唐代）

台上绿萝春，闲登不待人。每当休暇日，著履戴纱巾。
过济源登裴公亭用闲闲老人韵四绝 其一
耶律楚材（元代）

一抱青山插碧空，平湖春水碧溶溶。裴公亭下千竿竹，撩我诗情得得浓。
狼山
崔敦礼（宋代）

夜静无风水自波，隔江灯火数陵坡。
消樽不属今宵事，奈此一江明月何。
题淮南惠照寺律师院
贯休（唐代）

仪冠凝寒玉，端居似沃州。学徒梧有凤，律藏目无牛。

茗滑香黏齿，钟清雪滴楼。还须结西社，来往悉诸侯。
更漏子九首 其二
史承谦（清代）

脱春衫，拈画扇，重唤年时酒伴。疏密坐，浅深杯，绿阴亭上来。

叶初圆，花已谢，不是禁烟时也。抛杏子，摘樱桃，可怜春已消。
箬岘东池
白居易（唐代）

箬岘亭东有小池，早荷新荇绿参差。

中宵把火行人发，惊起双栖白鹭鸶。
吴山高
朱熹（宋代）

行尽吴山过越山，白云犹是几重关。若寻汗漫相期处，更在孤鸿灭没间。
奉赠大中丞应台傅公巡抚陕西
江以达（明代）

雄关九道开边庭，翼然天表尊神京。
大半安危属全陕，固原节神兼中丞。
烽火遥通黑水外，气运幸值黄河清。
上圣宵衣屈群策，推毂肯使边臣轻。
中丞气与衡岳会，八九云梦胸中盈。
衣绣曾为直指使，按剑宿备洮岷兵。
况复威名甘与肃，部落不问知旗旌。
比年借寇抚江右，坐见列郡苏疲甿。
一朝经略付西事，诏书授钺仍专征。
知公为谟自宏远，耀武耻勒燕然铭。
岂必降王尽河陇，要使悍卒知朝廷。
大抵足兵先足食，各边刍粟宁充盈。
吁嗟屯政废不讲，萑苇千里谁共耕。
先朝挖运本自耗，临变籴买良非经。
古来边助有飞挽，报中岂得无常程。
番夷金牌久寂寞，夷马不至茶能行。
国家利权不在手，贾竖返得操奇赢。
中丞雄略世罕伍，邃老之后刘麻城。
兹行报国存至计，少小不用夸长缨。
尊前从容白羽扇，指挥坐侧单于情。
妖氛一洗旄头落，汉月万里边笳宁。
中国行当召司马，西贼久已问韩荆。
至尊社稷公等在，杞人鼓腹谣升平。
苏幕遮 题赵笛楼笛楼图
黄燮清（清代）

碧云高，良夜静。楼在花阴，月在花阴等。燕子梦长吹欲醒。

四面青山，对面青山应。

艳情飘，幽绪警。各处黄昏，各样愁人听。未是秋来先已冷。

一树垂杨，一树相思影。
折新荷引
赵拚（宋代）

雨过回廊，圆荷嫩绿新抽。越女轻盈，画桡稳泛兰舟。芳容艳粉，红香透、脉脉娇羞。菱歌隐隐渐遥，依约回眸。

堤上郎心，波间妆影迟留。不觉归时，淡天碧衬蟾钩。风蝉噪晚，馀霞际、几点沙鸥。渔笛、不道有人，独倚危楼。
梅花初月楼歌
张羽（明代）

吾闻仙人好楼居，乃在阆风之圃玄洲之墟。云窗雾阁千仞表，圃天十二金芙蕖。

风舟不可以径度，安能跨海骑鲸鱼。新安先生列仙儒，卜居半生茅未诛。

晓携圃鹿向烟雾，一径初入千萦纡。桃源忽向眼中见，风物但是秦人余。

五丁何年斧凿枢，洞户夹立宁平舒。纷纷过客不敢有，山君守护烦呵嘘。

先生结楼万木杪，迥如丽谯雄且孤。连峰忽断西南隅，开楼见月蛾眉初。

梅花千树雪，不如飞觞醉月弄花影，炯然身堕白玉壶。

侍郎结发读父书，十年闭楼山不看，一朝征起圃云衢，佩玉日向君门趍。

楼前梅花自开落，楼头明月还盈虚。南窗孤烛照归梦，觉来枕席非吾庐。

且当致身佐唐虞，夔龙岂容混樵渔。长干美酒熟可沽，梅花如雪覆绿芜。

神州月色天下殊，何用区区怀故都。花间卧月红𣰽毹，人生花月何处无。
题丹徒漕渠
顾时大（宋代）

两冈相望山壁立，地形脊高势回潴。
练湖寸板虽得尺，庱亭泄去如尾闾。
自从秦凿兴赭徒，大业广此事遨娱。
岁久不治成癥瘀，下视一线皆泥涂。
予以甲寅冬过弋阳石桥戊辰正月重过
陈杰（宋代）

周行淮汉万山川，重此经过十五年。
野老眉间新世事，蹇驴背上旧吟鞭。
几分春色梅花后，一片归心杜宇前。
深谷有人难问信，石桥倚遍晚晴天。
丙寅二月二十二日抚州如归馆雨中有怀
韩偓（唐代）

悽悽恻恻又微嚬，欲话羁愁忆故人。薄酒旋醒寒彻夜，好花虚谢雨藏春。

萍蓬已恨为逋客，江岭那知见侍臣。未必交情系贫富，柴门自古少车尘。
汶上送黄任道游吴
刘摰（宋代）

屑霜飞空木叶脱，长河波光碧玉滑。江南仙客厌尘埃，归梦寥寥向吴越。

故溪时到春未还，正是梅花弄香雪。太湖寺下吟新诗，姑苏台边醉寒月。

江橙甘熟霜夜酣，吴酬香醇冻醅拨。辽东归鹤悲是非，钟阜晓猿惊契阔。

嗟予不得从之行，兀若孤鹰叹韝绁。东南山水游子多，航深屐险无时绝。

去非贾道百不一，寂无风咏十常八。君提吟笔寻乡邦，词源浩若天潢决。

形容物象空鳌峰，搜摛秘怪穷禹穴。人生难足惟胜游，意适何劳计穷达。

峥嵘岁律南浦寒，早晚归艎橹声轧。不独孤陋勤所思，双白应须念亲发。
寄题几仲所居二诗次定国王父旧韵 其一
苏过（宋代）

菽水奉甘旨，亲安吾不贫。平反一笑喜，公子情何真。

想见斋容膝，端居廓无邻。萧然十室间，吾力尚可陈。
感事
韩琦（宋代）

一来边障地，走马过三秋。万绪事常扰，九分春又休。

莺花谁在目，霜雪只侵头。从得风光住，风光可奈忧。
和康叔探梅韵三首
袁说友（宋代）

今年人忆去年梅，试问今年花已开。
见说春风正料理，不应小雨便花摧。
云崖
李坚（贞夫）（明代）

峨峨云阳山，奠立自皇古。霙云出其巅，秀色若可茹。

天然一丹素，面人作屏宁。卜居者谁氏，远绍太原绪。

会心不在遥，乐山得深趣。云崖自揭颜，旦夕缔宾主。

以兹视韦弦，比德固有取。惟山必出云，惟云能作雨。

龙兴斯云从，神功膏下土。方今九重上，真龙正临御。

云子已出岫，为霖固其所。湖南多颠厓，望霓久辛苦。
寄王察院三首
白玉蟾（宋代）

恩怨荣污总不知，片云只鹤久相期。
驱磨花月三千界，断送风波十二时。
次韵叶教授小院室中瓶梅二首
项安世（宋代）

半瓻冰水一簪梅，的皪寒花数点开。
疏影已从灯畔见，暗香时向梦中来。
郡中每晨兴辄见群鹤东飞至暮又行列而返…所羡遂赋以诗
张九龄（唐代）

云间有数鹤，抚翼意无违。晓日东田去，烟霄北渚归。

欢呼良自适，罗列好相依。远集长江静，高翔众鸟稀。

岂烦仙子驭，何畏野人机。却念乘轩者，拘留不得飞。
溪流
史弥宁（宋代）

谁障溪流贴岸边，若为挽得上高田。机筒卷起倾横枧，竖笕盛来水接连。
相彼古泉六章
皇甫汸（明代）

相彼古泉，湜湜其清。君子吸之，显允王明。

曰既受福，群小是愠。肃肃嘉征，弥邵弥浚。

峨山两峙，泉侯深矣。懿彼泉源，胡自今矣。之子有怀，嘅其临矣。

泉之混混，睇彼高冈。伊谁命之，我思陇乡。

于以莹心，亦异之觏。于以逮下，亦孔之厚。兹其方可，胡鞠焉疚。

民之绎思，侯泉浩幽。彼其之子，莫匪令猷。不瑕自天，裒泽方州。
夫人閤端午帖子 其六
胡宿（宋代）

鱼龙曼衍夸宫戏，湘虙浮沈衒水嬉。齐上圣皇千万寿，飘然仙乐在瑶池。
元真殿烧香观太宗真宗御书仁宗飞白书并瑞谷应制
夏竦（宋代）

兰炷薰琳殿，霓旄映绿莎。九青真荫远，三母睿慈多。

阁道陪銮真，唐中奉诏过。熙陵遗札启，祢庙宝文罗。

继志颁宸翰，飞毫动偃波。史臣书绝瑞，钩盾对嘉禾。
菩萨蛮 咏荷花
濮文绮（清代）

南湖一带熏风晚。夜凉浴罢红衣软。西子几时来。姑苏月满台。

水深人不见。只有鸳鸯伴。何处著秋尘。六郎残醉醒。
蔡羽九逵
邢参（明代）

羡子湖山胜，来游路却遥。
开园咏芍药，入寺探樱桃。
夜月黄金缕，春风碧玉箫。
终年劳苦想，洞府隔凡嚣。
奉和始平公酬大将佩和吴侍郎
司马光（宋代）

道盛经纶业，文高翰墨场。
雍容偃藩地，密迩钓璜乡。
回首红尘远，清心白日长。
山形抱城堞，豀影照公堂。
{左禾右罢}桠千塍碧，芙蕖万顷香。
跨波横略彴，逼地亚筼簹。
大野禾麻溢，高斋几席凉。
变龙屡赓唱，东壁正垂光。
浪淘沙 真州夜泊
李符（清代）

昨夜别扬州。今夜真州。此行不似少年游。莫问红妆人住处，大道青楼。

潮水落江头。月上城头。破除万事饮能不。无奈酒肠天吝与，何计销愁。